Привремени орган града Крагујевца, на основу члана 86. став 4. Закона о локалној самоуправи („Службени гласник Републике Србије“, број 129/07, 83/14 – др. закон, 101/16 – др.закон, 47/18 и 111/21-др. закон), чланова 160. и 175. Закона о привредним друштвима („Службени гласник Републике Србије“, број 36/11, 99/11, 83/14 – др.закон, 5/15, 44/18, 95/18, 91/19 и 109/21), члана 49. став 2. Статута града Kрагујевца („Службени лист града Крагујевца“, број 8/19) и члана 32. став 1. Пословника Привременог органа града Крагујевца („Службени лист града Крагујевца“, број 26/23) на седници одржаној 17. новембра 2023. године, доноси

**ОДЛУКУ**

**o преносу удела града Крагујевца у капиталу**

**Истраживачког развојног центра за биоинжињеринг**

**„Биоирц“ доо Крагујевац**

**Члан 1.**

Град Крагујевац кao власник удела у капиталу Истраживачког развојног центра за биоинжињеринг „Биоирц“ доо Крагујевац (у даљем тексту: Друштво), прихвата иницијативу Истраживачког развојног центра за биоинжињеринг „Биоирц“ доо Крагујевац и Српског друштва за рачунску механику из Крагујевца и преноси свој удео уписаног и уплаћеног новчаног улога у висини од 10.323,98 РСД од 11. марта 2008. године, што представља 24% у структури капитала Друштва.

**Члан 2.**

Град Крагујевац као Преносилац, удео у капиталу из члана 1. ове одлуке, у целини, преноси уделичару Српском друштву за рачунску механику из Крагујевца, као Стицаоцу, без накнаде.

Преносилац нема незмирене обавезе према Друштву, нити Друштво има неизмирене обавезе према Преносиоцу.

**Члан 3.**

Овлашћује се Председник Привременог органа града Крагујевца или лице које он овласти, да у име Града, као Преносиоца закључи Уговор о преносу удела и преносу оснивачких права без накнаде у привредном друштву „Биоирц“ доо Крагујевац, са Српским друштвом за рачунску механику из Крагујевца, као Стицаоцу.

**Члан 4.**

Ова одлука ступа на снагу осмог дана од дана објављивања у „Службеном листу града Крагујевца“.

**О б р а з л о ж е њ е**

Правни основзадоношење Одлуке o преносу удела града Крагујевца у капиталу Истраживачког развојног центра за биоинжињеринг „Биоирц“ доо Крагујевац (у даљем тексту Одлука)садржан је у одредбама члана 86. став 4. Закона о локалној самоуправи („Службени гласник Републике Србије”, број 129/07, 83/14 – др. закон, 101/16 – др.закон, 47/18 и 111/21-др.закон), и члана 49. став 2. Статута града Kрагујевца („Службени лист града Крагујевца”, број 8/19) којима је између осталог прописано да до конституисања скупштине и избора извршних органа јединице локалне самоуправе, текуће и неодложне послове из надлежности скупштине и извршних органа јединице локалне самоуправе, обавља привремени орган јединице локалне самоуправе, одредбама чланова 160. и 175. Закона о привредним друштвима („Службени гласник Републике Србије“, број 36/11, 99/11, 83/14 – др.закон, 5/15, 44/18, 95/18, 91/19 и 109/21), којима је прописано да је пренос удела слободан, да се удео преноси уговором у писаној форми са овереним потписом преносиоца и стицаоца удела, као и одредбама члана 32. став 1. Пословника Привременог органа града Крагујевца, којим је прописано да Привремени орган, из надлежности Скупштине Града Крагујевца, Градоначелника и Градског већа Града Крагујевца доноси: одлуке, решења, закључке, наредбе, упутства, препоруке и друга акта и даје аутентична тумачења аката које доноси.

Разлог за доношење ове одлуке садржан је у неопходности да град Крагујевац као Преносилац удела, пренесе удео и оснивачка права у капиталу Истраживачког развојног центра за биоинжињеринг „Биоирц“ доо Крагујевац, Српском друштву за рачунску механику из Крагујевца као Стицаоцу, а све у циљу пружања институционализоване подршке Истраживачко развојном центру за биоинжињеринг „Биоирц“ доо Крагујевац.

Циљдоношења ове одлуке је даље унапређење научно истраживачког рада које се спроводи у складу са Програмом истраживачко развојног рада и стварање услова да Друштво ради развијања научног програма, истраживања и експерименталног развоја мултидисциплинарних наука, може код Фонда за иновациону делатност, пријављивати научне пројекте и аплицирати за средства финансирања, а чиме би се ојачао значај и препознатљивост у научној јавности овог афирмативног научног центра у граду Крагујевцу.

Град Крагујевац власник је удела у капиталу Истраживачког развојног центра за биоинжињеринг „Биоирц“ доо Крагујевац, односно уписаног и уплаћеног новчаног улога у висини од 10.323,98 РСД од 11.марта 2008. године, што представља 24% у укупној власничкој структури капитала привредног друштва Истраживачког развојног центра за биоинжињеринг „Биоирц“ доо Крагујевац.

Српско друштво за рачунску механику, Крагујевац, власник је удела у капиталу Истраживачког развојног центра за биоинжињеринг „Биоирц“ доо Крагујевац, односно уписаног и уплаћеног новчаног улога у висини од 31.389,07 РСД од 11.марта 2008. године, што представља 76% у укупној власничкој структури капитала привредног друштва Истраживачког развојног центра за биоинжињеринг „Биоирц“ доо Крагујевац.

Истраживачко развојни центар за биоинжињеринг „Биоирц“ доо Крагујевац и Српско друштво за рачунску механику из Крагујевца, обратили су се граду Крагујевцу заједничком Иницијативом заведеном код Привременог органа града Крагујевца под бројем 463-404/XXXII-23 дана 10. новембра 2023. године, којом су предочили да је у интересу Истраживачког развојног центра за биоинжињеринг „Биоирц“ доо Крагујевац да град Крагујевац изврши пренос свог удела у капиталу и пренос оснивачких права Српском друштву за рачунску механику из Крагујевца, на који начин би Српско друштво за рачунску механику из Крагујевца постало власник 100% удела у капиталу Истраживачког развојног центра за биоинжињеринг „Биоирц“ доо Крагујевац.

У том случају, Истраживачко развојни центар за биоинжињеринг „Биоирц“ доо Крагујевац капитално структурално не би било лице повезано са Градом и великим правним лицима чији је град Крагујевац власник и оснивач, а што би овом Друштву омогућило аплицирање код Фонда за иновациону делатност.

Ова одлука конципирана је кроз четири члана и то:

**Чланом 1.** ове одлуке дефинисано је да Град кao власник удела у капиталу Истраживачког развојног центра за биоинжињеринг „Биоирц“ доо Крагујевац, прихвата иницијативу Истраживачког развојног центра за биоинжињеринг „Биоирц“ доо Крагујевац и Српског друштва за рачунску механику из Крагујевца.

**Чланом 2.** ове одлуке утврђено је да Град Крагујевац као Преносилац, удео у капиталу Истраживачког развојног центра за биоинжињеринг „Биоирц“ доо Крагујевац преноси у целини другом уделичару Српском друштву за рачунску механику из Крагујевца као Стицаоцу, без накнаде.

**Чланом 3.** ове одлуке дато је овлашћење Председнику Привременог органа града Крагујевца или лицу које он овласти, да у име Града, као Преносиоца закључи Уговор о преносу удела и преносу оснивачких права без накнаде у привредном друштву „Биоирц“ доо Крагујевац, са Српским друштвом за рачунску механику из Крагујевца, као Стицаоцу.

**Чланом 4.**  ове одлуке утврђено је ступање на снагу ове одлуке, односно да иста у складу са чланом 196. став 3. и 4. Устава Републике Србије („Службени гласник Републике Србије“, број 98/06 и 115/21) ступа на снагу осмог дана од дана објављивања у „Службеном листу града Крагујевца“.

Реализација ове одлуке не повлачи исплату средстава из буџета Града.

**ПРИВРЕМЕНИ ОРГАН ГРАДА КРАГУЈЕВЦА**

**Број: 463-407/23-XXXII**

**У Крагујевцу, 17. новембра 2023. године**

**ПРЕДСЕДНИК,**

**Никола Дашић, с.р.**